type: caselaw

text:
 1.2.2016
 SK
 Úradný vestník Európskej únie
 C 38/35
 Odvolanie podané 15. novembra 2015: Ana Pérez Gutiérrez proti rozsudku Všeobecného súdu (tretia komora) z 9. septembra 2015 vo veci T-168/14, Pérez Gutierrez/Komisia
 (Vec C-604/15 P)
 (2016/C 038/48)
 Jazyk konania: španielčina
 Účastníci konania
 Odvolateľka: Ana Pérez Gutiérrez (v zastúpení: J. Soler Puebla, abogado)
 Ďalší účastník konania: Európska komisia
 Návrhy odvolateľky
 Odvolateľka navrhuje, aby Súdny dvor zrušil rozsudok Všeobecného súdu z 9. septembra 2015 a pokračoval v konaní na účely vydania nového rozsudku a aby v tomto konaní:
 1.
 určil, že zo strany Európskej únie došlo k zásahu do jej práva na ochranu cti, práva na osobné a rodinné súkromie a práva na prejav osobnej povahy z dôvodu nepovoleného použitia podobizne pána Jacquemyna, keďže Komisia zaradila jeho fotografiu do obrazovej knižnice zdravotných varovaní v prípade tabakových výrobkov v Európskej únii;
 2.
 uložil Komisii povinnosť zaplatiť odvolateľke sumu 181 104 eur z dôvodu ušlého zisku;
 3.
 uložil Komisii povinnosť zaplatiť odvolateľke jeden cent (0,01 eura) za každý balíček cigariet alebo tabakový výrobok, na ktorom sa nachádza podobizeň pána Patricka Jacquemyna, pričom sumu treba určiť pri výkone rozsudku a táto suma tak predstavuje dvadsaťsedem miliónov päťstoosemdesiatosemtisíc päťstodvadsaťštyri eur (27 588 524 eur);
 4.
 uložil Komisii povinnosť zaplatiť odvolateľke náhradu škody z dôvodu prospechu pri protiprávnom používaní podobizne pána Patricka Jacquemyna, pričom táto náhrada škody dosahuje v Španielsku, ktoré je miestom pobytu odvolateľky konajúcej za Patricka Jacquemyna, 13 790 000 eur.
 Odvolacie dôvody a hlavné tvrdenia
 Rozdiely medzi priebehom pojednávania a skutočnosťami uvedenými v rozsudku
 Odvolateľka nikdy nesúhlasila s vyhláseniami Európskej komisie, pričom súhlasila iba s tým, aby boli oneskorene predložené iba nevyčiernené dokumenty, čo nebolo v rozsudku spresnené.
 Porušenie článku 15 ods. 3 Zmluvy o fungovaní Európskej únie
 Porušenie európskeho pravidla, podľa ktorého majú príslušníci Únie prístup dokumentom, ktoré používajú orgány Únie na účely prijímania rozhodnutí.
 Odvolateľka viackrát opakovane žiadala, aby jej boli poskytnuté dokumenty týkajúce sa práv k podobizni na spornej fotografii, pričom tieto dokumenty jej neboli nikdy poskytnuté.
 Neexistencia a nedostatok dôkazov, ktoré viedli k nedostatku vyšetrovania zo strany Všeobecného súdu
 Dôkazy požadované odvolateľkou neboli poskytnuté a tie, ktoré Komisia predložila nemali nijakú dôkaznú hodnotu, keďže takmer všetky obsahovali vyčiernené časti.
 Porušenie zásady kontradiktórnosti a rovnosti procesných prostriedkov
 Dokumenty predložené Európskou komisiou boli preškrtnuté a neboli v nich uvedené nijaké skutočnosti, bránili akejkoľvek protichodnej analýze zo strany odvolateľky, v dôsledku čoho ich odvolateľka nepovažuje za platné dôkazy, ani za také, aby ich Všeobecný súd mohol posúdiť ako dôkazné prostriedky.
 Skreslenie skutkového stavu (Distort of facts)
 Vyčiernené dokumenty, ktoré neobsahujú nijaké dôkazy, viedli Všeobecný súd k záveru, že údajné vyhotovenie fotografií bolo v zásade zákonné, pričom odvolateľka nemohla napadnúť platnosť tejto simulácie skutočnosti, pretože v týchto dokumentoch sa nenachádzali nijaké dôkazy. Dôkazy nachádzajúce sa v týchto dokumentoch boli začiernené na základe nesprávneho uplatnenia zásad ochrany údajov vyplývajúcej zo smernice z roku 1995 (1).
 (1) Smernica Európskeho parlamentu a Rady 95/46/EHS z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (Ú. v. ES L 281, 23.11.1995, s. 31; Mim. vyd. 13/015, s. 355).